SA se swemmers met downsindroom wen groot | Maroela Media
Foto: LFP Training/Facebook
Die Suid-Afrikaanse swemspan vir mense met downsindroom het hulself uitstekend van hul taak gekwyt by die pas afgelope wêreldkampioenskap in Kanada.
Swemmers van 26 lande het van 21 tot 26 Julie aan die negende wêreldkampioenskap (kortbad) in Kanada deelgeneem en Suid-Afrika se span het met 18 medaljes en selfs ŉ paar rekords huiswaarts gekeer.
ŉ Totaal van 11 T21-Wêreldrekords is tydens die kampioenskap verbeter asook 13 Mosaïek-Wêreldrekords. Die algehele wenspan was Australië. Suid-Afrika het uiteindelik algeheel 6de geëindig.
Die Suid-Afrikaanse span het uit nege swemmers bestaan waarvan die jongste net 13 jaar oud was en die oudste lid 37.
Suid-Afrika se suksesvolste swemmer was Melisa O’Neill (26) wat sewe medaljes verower het. Melisa het daarmee ook vyf Afrika-rekords verbeter en ook ŉ wêreldrekord geëwenaar.
O’Neill het goud gewen in die individuele 400 m-wisselslag, die individuele 100 m-wisselslag en die 200 m-borsslag. Sy het silwermedaljes gewen in die 800 m-vryslag, die 200 m-vryslag, die 400 m-vryslag en die 1 500 m-vryslag. Sy het ook ŉ bronsmedalje gewen saam met die vroue se vryslag-aflosspan in die 4×50 m.
Die 13-jarige Minke Jansen van Rensburg het silwermedaljes in die 25 m-vlinderslag en die 25 m-vryslag gewen. Sy het brons verower in die 50 m-vryslag en saam met die vroue se vryslag-aflosspan in die 4×50 m.
Rentia Oosthuizen (26) het silwermedaljes in die 50 m-borsslag en 100 m-borsslag gekry. Sy het ook ŉ bronsmedalje gewen saam met die vroue se vryslag-aflosspan in die 4×50 m.
Hylton Heggie (27) het ŉ bronsmedalje in die 50 m-borsslag gewen. Hy het ook brons gewen saam met die mans se vryslag-aflosspan in die 4×100 m. Die mans se vryslag-aflosspan het ook brons in die 4×50 m gewen.
Hannes-Walt de Klerk (37) het bronsmedaljes in die 100 m-borsslag en die 100 m individuele wisselslag gewen.
Top- Individuele swemmers:
Mans T21: Aran Miller (Australië)
Mans Mosaïek: Michael Qing (Kanada)
Vroue T21: Dunia Camacho (Mexiko)
Vroue Mosaïek: Ellen Stephenson (Groot-Brittanje)
Baie geluk aan die hele swemspan! Ons is baie trots op julle! Geluk veral aan Melissa met haar sewe medaljes en wêreldrekord tyd. Wow! Dis wonderlik.
Eloreze Pieterse · 2 weke gelede
SA is trots op julle.
Minke jy het ons trots gemaak, jy is n voorbeeld vir baie ander.